SAMBIRO 68
Elizabeti Wakababa Mwana
Pakati pajumpha vyaka 400 kufuma apo viliŵa vya Yerusalemu vikamalira kuzengeka, Zekariya wakakhalanga pafupi na msumba uwu lumoza na muwoli wake, Elizabeti. Zekariya wakaŵa wasembe. Ŵanthu aŵa ŵakakhala vyaka vinandi mu nthengwa, kweni ŵakaŵavya ŵana. Zuŵa linyake apo Zekariya wakawotchanga vyakununkhira mu malo ghakupatulika mu tempile, mungelo Gabriyeli wakawonekera kwa iyo. Zekariya wakawopa, kweni Gabriyeli wakamuphalira kuti: ‘Kopa yayi. Niza na makani ghawemi ghakufuma kwa Yehova. Muwoli wako Elizabeti wababenge mwana msepuka, ndipo zina lake liŵenge Yohane. Yehova wasora Yohane kuti wachite ntchito yapadera.’ Zekariya wakafumba kuti: ‘Kasi ningagomezga wuli? Muwoli wane na ine tili ŵachekuru, tingababaso yayi.’ Gabriyeli wakati: ‘Chiuta ndiyo wanituma kuti nikuphalire uthenga uwu. Kweni chifukwa chakuti undanigomezge, uyowoyenge yayi m’paka mwana wazakababike.’
Zekariya wakachedwa kufuma mu malo ghakupatulika. Wakati wafuma, ŵanthu awo ŵakaŵa kuwaro ŵakakhumbanga kumanya icho changuchitika. Kweni Zekariya wakayowoyanga yayi. Wakamba kuyowoya waka na mawoko. Ntheura ŵanthu ŵakamanya kuti Zekariya wakapokera uthenga kufuma kwa Chiuta.
Nyengo yikati yajumphapo, Elizabeti wakaŵa na nthumbo ndipo wakababa mwana msepuka nga umo mungelo wakayowoyera. Ŵabwezi na ŵabali ŵake ŵakiza kuzakawona mwana. Ŵakakondwa chomene. Elizabeti wakati: ‘Zina lake ni Yohane.’ Iwo ŵakati: ‘Pakwinu palije munthu uyo wakuchemeka na zina lakuti Yohane. Umuthye waka zina la adada ŵake, Zekariya.’ Kweni Zekariya wakalemba papepara kuti: ‘Zina lake ni Yohane.’ Kufuma waka nyengo iyi, Zekariya wakambaso kuyowoya. Mu Yudeya mose ŵanthu ŵakapulika vya mwana uyu ndipo ŵakafumbanga kuti: ‘Kasi mwana uyu wazamuŵa wuli?’
Zekariya wakazuzgika na mzimu utuŵa. Wakachima kuti: ‘Walumbike Yehova uyo wakalayizga Abrahamu kuti wazamutuma Mesiya, kuti wazakatiponoske. Yohane wazamuŵa ntchimi, ndipo wazamunozgera nthowa Mesiya.’
Chinthu chinyakeso chapadera chikachitikira Mariya, mubali wa Elizabeti. Tiye tipulike vinandi mu mutu wapanthazi.
“Ku ŵanthu, ichi ntchambura machitiko, kweni kwa Chiuta vinthu vyose ni vyamachitiko.”—Mateyu 19:26
tum_Latn tum_Latn tum_Latn tum_Latn tum_Latn tum_Latn tum_Latn tum_Latn